Eerste burger se adviseur uit Clifton-sitting geskop | Maroela Media
Kom bid saam vir reën in die Oos-Kaap
Verteenwoordigers van verskeie belanghebbende instellings tydens die sitting. Foto: ANA
'n Adviseur van die burgemeester van Kaapstad is Maandag uit die parlementêre portefeuljekomitee oor omgewingsake se sitting oor die sogenaamde Clifton-herrie geskop.
Verteenwoordigers van verskeie belanghebbende instellings soos die departement van omgewingsake, die Stad Kaapstad, die private veiligheidsmaatskappy Professional Protection Alternatives (PPA) en die polisie is genooi om voorleggings tydens die sitting te maak.
Shehaam Samaai, 'n prokureur wat op 23 Desember op Clifton se Vierde Strand in Kaapstad was toe mense deur die private veiligheidsmaatskappy PPA aangesê is om die strand te ontruim, was besig om terugvoer aan die komitee te gee toe Philemon Mapulane, voorsitter, die sitting gestop het.
Mapulane het aan Caroline Knott, wat 'n adviseur in burgemeester Dan Plato se kantoor is, gesê om op te hou "gebare maak" en met haar kollegas te praat tydens die voorlegging.
Knott het Mapulane gevra wat sy verkeerd gedoen het. Mapulane het egter vir haar gesê om nie in 'n dialoog met hom betrokke te raak nie aangesien dit onparlementêr is. Knott het egter aanhou praat waarna Mapulane haar versoek het om die komiteekamer onmiddellik te verlaat.
"Ek sal nie dié gedrag in die hierdie komitee toelaat nie. Daardie gedrag is regtig veragtelik," het Mapulane gesê voor hy Knott weer versoek het om die komiteekamer onmiddellik te verlaat.
Dit het intussen ook aan die lig gekom dat die reguleringsowerheid vir die private veiligheidsbedryf (Psira) drie van PPA se veiligheidswagte geskors het hangende 'n ondersoek.